Bratislava 12. decembra (TASR) - S kumulovaným obratom okolo 700 miliónov Sk ukončia tohtoročné hospodárenie dve slovenské mliekarne, patriace talianskej spoločnosti Sole Finanziaria, S.p.A. - Krtíšska mliekareň, a. s., Malý Krtíš a Krupinská mliekareň, a. s., Krupina. Celkový nákup mlieka dosiahne 36 miliónov litrov (l).
V budúcom roku, ako TASR informoval podpredseda predstavenstva dcérskej spoločnosti talianskeho investora Sole Slovakia Miroslav Záhoranský, sa má obrat týchto podnikov dostať až na zhruba 1 miliardu Sk a nákup mlieka má na základe už teraz uzavretých kontraktov s prvovýrobou medziročne vzrásť asi o 30 %. Zdynamizovanie nákupu je pritom možné zrealizovať po ozdravných krokoch Sole Finanziaria z uplynulých mesiacov, ktoré viedli k stabilizácii finančnej situácie oboch mliekarní. "V terajšej dobe oba podniky plnia všetky svoje záväzky voči dodávateľom v predpísaných lehotách. Pri ich odkúpení v polovici tohto roku Sole Finanziaria u nich evidovala dlhy po lehote splatnosti v objeme asi 50 miliónov Sk," konštatuje M. Záhoranský.
Krtíšska mliekareň, v ktorej talianska firma vlastní 100-% akcionársky balík, sa zameriava na výrobu tekutých mliečnych výrobkov. Krupinská mliekareň s 95-% kapitálovou účasťou Sole Finanziaria produkuje hlavne prírodné a tavené syry, s ktorými sa presadzuje aj na zahraničných trhoch. Export krupinských syrov na celkovom obrate oboch podnikov pokrýva asi 20 %.
Okrem rozvíjania výroby v týchto dvoch podnikoch má mať však Sole Finanziaria podľa už zverejnených vyjadrení zástupcov Slovenského mliekarenského zväzu záujem aj o odkúpenie ďalších slovenských mliekarní s tým, že by mohlo ísť o Levickú mliekareň, trnavský Tamilkom, Gemerskú mliekareň či žilinský Laktis. "S niektorými podnikmi rokujeme, zatiaľ však z toho žiadne závery na zverejnenie nevyplývajú," reagoval na tieto informácie M. Záhoranský.